作者:張繼先
標題:沁園春
內容:劫運將新，天書降恩，聖師命魔。正陰陽錯忤，鬼神淆混，依憑城市，綿亙山河。殺氣閉空，陰容奪晝，萬姓罹殃日已多。青城上，見琉璃高座，忽起巍峨。群妖忿怒揚戈。競奔走、攻山若舞梭。感神光一瞬，龍催虎陷，威音一動，電掣霆呵。立活化民，攝邪歸正，生息熙熙享太和。風雲靜，見天連碧漢，月浸澄波。